《袁从道山庐三首 其三》
宋代·葛绍体

日月久栖迟，姓名谁得知。头戴世儒冠，身著山人衣。

峻颔带薄髭，瘦骨撑疏眉。青编口能诵，白饭手自炊。

苦茗一两碗，浊醪三两卮。琴弹多旧曲，窗题少新诗。

别去动经年，坐来愁语离。幽斋早葺罢，借榻重归时。

作者简介：宋台州天台人，居黄岩，字元承。师事叶适。有《四书述》、《东山诗选》。